Dansk firma vil lave Spotify for podcasts

Vil du betale for podcasts? Det håber det danske firma Podimo, der til september lancerer en app, der skal være en slags Spotify for podcasts. Lyttere skal betale et månedligt abonnement for at få adgang ti tjenesten, der til gengæld vil kvittere med eksklusive serier, skabt af kendisser som Casper Christensen, Hella Joof & Marie-Louise Tüxen, Third Ear og Umut Sakarya. Ifølge DR har firmaet har allerede fået samlet 45 millioner kroner fra en tysk og en dansk venturefond.

– Podimo er en platform for podcasts, både dem du hører i forvejen og en masse originalt indhold, som vi kommer til at være med til at udvikle, siger Nikolaj Koppel, der er virksomhedens indholdschef, til DR. Han er tidligere tv-vært og underdirektør i Tivoli.

Ifølge Koppel mangler der et økosystem, der gør, at producenterne af podcasts får noget ud af det. Det vil Podimo være med til at skabe.

– Langt de fleste podcasts tjener ikke penge. Der er ikke et økosystem, der kommer hverken brugere eller skabere til gode, siger Nikolaj Koppel.

Podimo skal kuratere og skabe

For at få brugerne til at betale for noget, de får gratis i dag, vil Podimo ikke alene lavet unikt indhold, de vil også kuratere eksisterende indhold.

– Vi ved, at der er rigtig meget indhold, der ikke kommer frem til brugerne. Lytterne bliver ikke taget i hånden. Der står man lidt alene. Kurateringen, at man bliver matchet med det rigtige indhold, det er noget, som er kraftigt underudviklet, siger Koppel.

Abonnementsprisen på den nye tjeneste forventes at blive ”i retning af en god kop kaffe ude i byen – godt og vel”.

Dansk firma vil lave Spotify for podcasts